Ingen tør spå sikkert om en isvinter, men faktum er, at kulden er kommet usædvanligt tidligt i år - og endnu tidligere end i fjor, da Danmark var tæt på en isvinter. Lige nu skaber kulden i visse indre farvande problemer, specielt i Limfjorden, hvor der trods et mildt døgn hen over weekenden er konstateret istykkelser på op til 30 centimeter. Det har blandt andet givet problemer for færgen til den lille ø Egholm ved Aalborg, hvor færgen har fået beskadiget begge ror, og er sendt på værft. Isofficeren fra Søværnets Operative Kommando, Kim Møller Petersen, siger, at der ikke skal gå mange dage ind i det nye år, før der bliver problemer for sejladsen i de åbne farvande, hvis kulden fortsætter. Foreløbig er det kun i Limfjorden og i de mindre fjorde, at sejladsen har været sat midlertidig i stå på grund af isen. I Kattegat, Bælthavet, Sundet og den vestlige Østersø er der konstateret is på op til 15 centimeters tykkelse. Men ved Struer og Venø i Limfjorden er der allerede konstateret istykkelser på 30 centimeter. I Limfjorden er der allerede indført lokal isbryderassistance ved hjælp af havnenes lokale lodsbåde med videre, mens statens isbrydere i Frederikshavn er på et normalt stand by varsel. Statsisbryderne Danbjørn og Isbjørn skal den kommende tid på en række testsejladser. Isbryderne står hvert år klar til at rykke ud med kort varsel fra 15. december til 31. marts - suppleret med mandskab fra Søværnets andre skibe. Isbrydernes indsats denne vinter kan måske blive deres sidste. De har ikke for alvor været i brug i 14 år, og de er forældede, unødvendige og tjenlige til pensionering. Det har partierne bag forsvarsforliget allerede bestemt -til glæde for havnene, der i mange år har kritiseret en særlig isafgift, som de har måttet betale. Efter havnenes opfattelse til ingen verdens nytte, fordi havnenes egne bugserbåde selv kan trække skibene til kaj. /ritzau/

Referat:
Der er lidt isproblemer i Limfjorden efter den tidlige vinterkulde. Men en isvinter er stadig et spørgsmål.